J. Jasovský, predseda Najvyššieho kontrolného úradu SR: (2007-05-17):
V nadväznosti na zmeny, ktoré zákon priniesol Najvyššiemu kontrolnému úradu, sme v druhom polroku minulého roku začali s výkonom kontroly hospodárenia s verejnými prostriedkami a s majetkom obcí a vyšších územných celkov a začali sme takisto s kontrolou právnických osôb, kde majú  tieto celky svoju majetkovú alebo finančnú účasť. Museli sme spraviť celý rad transformačných  aktivít, medzi ktoré je možné zaradiť aj vypracovanie novej koncepcie a stratégie až do roku 2012. Museli sme zaradiť do nášho života fungovanie ďalších dvoch nových expozitúr, v Nitre a v Bratislave sme zriadili expozitúry, ktoré plne fungujú a chcem poznamenať, že v najbližšom období otvárame ďalšie expozitúry a to v Žiline a v Trenčíne a máme rozpracovanú siedmu expozitúru v Prešove. Treba povedať, že na týchto expozitúrach bude za chvíľu pracovať zhruba sto ľudí, čo je približne polovičná kapacita Najvyššieho kontrolného úradu. A to napriek tomu, že v rozpočte štátu sme dostali dvakrát dvadsať ľudí. To znamená, že sme museli urobiť vážne opatrenia v rámci ústredia v Bratislave a presunúť pracovníkov na tieto detašované  zložky. Ale chcem poznamenať, že iná možnosť ani nie je, pretože k doterajším 5 tisíc subjektov, ktoré sme kontrolovali v štátnej správe, nám pribudlo viac ako 8 tisíc subjektov v samospráve. To znamená, väčšia časť kontrolovaných subjektov je dnes v rámci  celého Slovenska a nie je to ako predtým sústredené len v Bratislave. Tu treba povedať, že pri rozpočte, ktorý má Najvyšší kontrolný úrad, bude asi potrebné využiť tú novelu zákona, ktorá bola posledne schválená týmto parlamentom, pretože s 500 tisíc korunami kapitálových výdavkov vybudovať tieto expozitúry napriek tomu, že ich zriaďujeme všetky v priestoroch štátnej správy, vo voľných priestoroch, asi nebude jednoduché. Niekoľko slov k zahraničným aktivitám. Veľmi významným  bolo na Slovensku stretnutie pracovnej skupiny Európskej organizácie kontrolných skupín EUROSADE pre kontrolu informačných technológií. Chcem poznamenať, že na Slovensku bolo 47 účastníkov z 27 krajín Európy a že Slovensko sa veľmi dobre touto konferenciou prezentovalo. V roku 2006 sme vykonali spolu 76 kontrolných akcií na 346 subjektoch. To znamená, že prakticky na každý deň pripadla kontrola jedného subjektu, samozrejme, každý deň nielen na pracovný. Vykonanými kontrolami sme nereagovali, samozrejme, len na plán kontrolnej činnosti, ale reagovali sme aj na požiadavky a podnety najmä výborov Národnej rady Slovenskej republiky, ale aj na požiadavky a podnety občanov Slovenskej republiky. Chcem poznamenať, že v priemere na jeden rok nám to vychádza, že zistíme spolu 7 500 porušení predpisov, najmä zákona o účtovníctve, o rozpočtových  pravidlách, správe majetku štátu, zákona o verejnom obstarávaní, zákona o dani z príjmov, zákona o správe daní a poplatkov a v poslednom roku sa objavuje aj porušovanie zákona o finančnej kontrole. Tieto porušovania sme zistili v rámci kontrol hospodárenia s verejnými prostriedkami a nakladania s majetkom. Mohol by som hovoriť o tom, ako sú verejné prostriedky vynakladané alebo využívané nehospodárne, ako je porušovaná finančná disciplína. Ako sú využívané a zneužívané rôzne poradenské a právne služby, samozrejme, neefektívne. Nedôslednou prípravou investičných procesov sa úžasne zvyšujú investičné náklady, rozpočtové náklady, uhrádzajú sa služby nekvalifikovaným dodávateľom, neoprávnene sa poskytujú preddavky na práce a služby, uzatvárajú sa nevýhodné nájomné zmluvy o nájmoch v nebytových priestoroch, rôzne mandátne zmluvy a podobne. Pri kontrole správy a ochrany majetku sú zistené nedostatky najmä v oblasti inventarizácie majetku a záväzkov, takisto vo vedení evidencie nehnuteľného majetku a správnosti odpisovania pozemkov. Značné nedostatky zisťujeme v oblasti pohľadávok, ktoré nie sú včas  a dôsledne vymáhané. Kontrolami verejného obstarávania, asi viete, čo poviem, bolo zistené nedodržiavanie zákonom stanovených metód, postupov, súťažných podmienok, pri vyhodnocovaní rôznych ponúk a podobne. V oblasti vecnej a formálnej správnosti vedenia účtovníctva sme takisto zisťovali nedostatky. Mohol by som hovoriť o zúčtovaní škôd, pohľadávok, odpisovaní, rôznych inventarizačných rozdielov. Takou novou metódou, ktorú používame, je kontrola zásad programového rozpočtovania. Tu treba povedať, že programové rozpočtovanie nevystihuje reálnu potrebu výdavkov v jednotlivých organizáciách  a to najmä preto, že chýbajú pravidlá hry. Pravidlá pre zaraďovanie výdavkov do jednotlivých častí  programovej štruktúry. Takisto v oblasti  poskytovania dotácií zo štátneho rozpočtu a štátnej pomoci treba konštatovať, že príslušné ministerstvá nedôsledne usmerňujú proces poskytovania účelových dotácií a podriadené subjekty mnohokrát nevedia, ako majú reagovať alebo si tieto usmernenia vysvetlia po svojom, samozrejme, vo svoj prospech. Problematika rôznych značne napnutých procesov bola v oblasti štátnych hmotných rezerv. Tu sme zistili množstvo rôznych porušení zákonných noriem, nedôsledne vymáhané pohľadávky štátu, nevyčíslené zmluvne dohodnuté pokuty. Skladované sú aj také komodity, ktoré vôbec nemajú čo robiť v štátnych hmotných rezervách, nesprávne zúčtované verejné prostriedky a ďalšie a ďalšie. Podobne Fond národného majetku v predchádzajúcich rokoch – negatívny vývoj pohľadávok. Poznamenám možno len, že pohľadávky, ktoré sú krátkodobé, predstavujú až 95 % z celkového objemu. Fond postúpil v minulom roku 253 pohľadávok v hodnote viac ako 15 miliónov korún za celkovú sumu alebo za celkové odstupné 2,64 % menovitej hodnoty. Viete si predstaviť, aký je to objem zdrojov. Slovenský pozemkový fond, veľmi podobne, veľmi podobne. Vážené panie poslankyne, páni poslanci, aby som nebol len pesimistický, je mi príjemné konštatovať, že napríklad pri kontrole daňových príjmov štátneho rozpočtu sa potvrdilo, že aktivita správcov dane pri odstraňovaní nedostatkov pri správe daní bola pozitívne ovplyvnená už aj predchádzajúcimi kontrolami vykonanými Najvyšším kontrolným úradom. Ale, samozrejme, problémy rôznych rozhodovaní daňových úradov, daňových exekučných konaní sú stále veľmi, veľmi veľké. Pokiaľ ide o vymáhanie daňových nedoplatkov, asi bude potrebné, ale to budem hovoriť s príslušnými predsedami výborov, novelizovať celý rad zákonov. Tieto návrhy vzhľadom na to, že sme na Najvyššom kontrolnom úrade zriadili legislatívnu radu, budeme predkladať vo forme návrhov noviel zákonov príslušným výborom, ktoré sú gesčné pre našu činnosť tak, aby dochádzalo k odstraňovaniu týchto problémov. Tak ako som spomenul, začali sme v druhom polroku minulého roku ihneď po schválení novely zákona o kontrole samosprávy s výkonom kontroly v rámci rozšírenej vecnej kontrolnej pôsobnosti. Vykonali sme 19 kontrolných akcií v oblasti samosprávy. Pamätáte si, že správu o kontrole vo vyšších územných celkoch sme predniesli a prerokovali aj v októbri v Národnej rade Slovenskej republiky, ďalšie kontrolné akcie sme vykonali v krajských mestách, vo vybraných okresných mestách, vykonali sme mnohé kontroly aj v ďalších mestách a v mnohých obciach aj na základe podnetov a námetov poslancov Národnej rady, resp. občanov, kde bolo evidentné, že k porušovaniam zákonov dochádza. Treba povedať, že tie nedostatky, ktoré sa objavujú v samospráve, sú veľmi podobné nedostatkom, ktoré sa objavujú v štátnej správe s tým rozdielom, že ich je trikrát viacej.  Ak sa samospráva chváli tým, že už má vyriešený problém kontrolórov, nie je to pravdou. Mnohí kontrolóri vykonávajú činnosť v mnohých ďalších mestách a obciach na skrátený úväzok – na hodinu, na dve hodiny – a tým sa tak trošku zakrýva, že zákon je naplnený a že kontrolóra tá obec má. Treba povedať, že čím ideme nižšie k organizačnej štruktúre v hierarchii miest a obcí, tým je nižšia úroveň právneho, ekonomického a vôbec celého takého riadiaceho vedomia. Iste si pamätáte, že niektoré poznatky sme dali do Národnej rady. Ak si spomínate, tak Národná rada schválila napríklad riešenie problematiky pozemkov pod cestami druhej a tretej triedy, riešenie problému kompetencií primátorov, starostov a predsedov vyšších územných celkov. Treba povedať, že vláda Slovenskej republiky už preniesla túto požiadavku parlamentu na príslušných ministrov a týmto smerom chceme pokračovať. Tam, kde nájdeme možnosť nedostatočného zákona, budeme to, tak ako som povedal, prerokúvať v Národnej rade cez príslušné výbory tak, aby sme nepoukazovali len na chyby, ktoré objavíme počas našich kontrol, ale najmä, aby sme odstraňovali príčiny neplnenia týchto niektorých zákonných noriem. Dalo by sa hovoriť o mnohých poznatkoch v oblasti samosprávy. Chcem ale jednoznačne povedať, že napriek tomu, že je to pre nás naozaj veľmi zložité vykonať kontrolu u 8 tisíc subjektov, výkon tejto kontroly je jednoznačne užitočný a vnímam veľmi pozitívne reakcie starostov a primátorov, ktorí odstraňujú svoje problémy, pretože mnohokrát sa stane, že ani nevedia, čo a aké doklady od nich pýtame. Praktické skúsenosti, ktoré máme, porovnávame so zahraničím, najmä v oblasti V4, kde vykonávame mnohé paralelné kontroly so susednými krajinami – s Poľskom, Maďarskom, Ukrajinou, Českou republikou. V minulom roku sme vydávali ešte certifikáty v oblasti zdrojov európskych fondov. Toto už skončilo. Už vykonávame len samotnú kontrolu v oblasti zdrojov Európskej únie. V minulom roku bola veľmi úzka spolupráca aj s orgánmi činnými v trestnom konaní, celkove v 18 prípadoch sme s nimi spolupracovali, vyjadrili sme sa k 334 návrhom všeobecne záväzných právnych predpisov, legislatívnych zámerov, uzneseniam vlády a podobne. Pre informáciu, v roku 2006 sme dostali celkove 663 podaní občanov Slovenskej republiky, z toho 290 podaní patrilo do kompetencie Najvyššieho kontrolného úradu. Musím povedať, že   právne vedomie je značne nízke a napriek našim dňom otvorených dverí a podobným iným aktivitám sa občania obracajú na nás v mnohých prípadoch, kde Najvyšší kontrolný úrad svoje kompetencie nemá. Mali sme mnohé návštevy v minulom roku zo zahraničia aj v oblasti krajín, ktoré boli v prístupovom procese. Mali sme tu kolegov z Bulharska, mali sme tu kolegov z iných krajín, ktorým sme prezentovali už našu činnosť v rámci Európskej únie. Na záver môjho vystúpenia, dámy poslankyne a páni poslanci, chcem povedať aj vetu, ktorú je potrebné povedať. Najvyšší kontrolný úrad dodržal všetky záväzné ukazovatele rozpočtu, ktoré boli určené kapitolám s rozpisom stanovených ukazovateľov stanovených zákonom o štátnom rozpočte na rok 2006. Dodržali sme všetky záväzné limity, ktoré boli plánom stanovené. Na úplný záver mi dovoľte uviesť, že kontrolná činnosť na rok 2007 bude realizovaná na základe plánu kontrolnej činnosti, ktorý sme spracovali na obdobie troch rokov, s upresnením na obdobie jedného roka. Budeme pokračovať v rôznych témach a budeme prakticky vykonávať najviac tematických kontrol, nebudeme kontrolovať ten-    -ktorý subjekt, celú jeho činnosť, ale budeme sa zameriavať na činnosť, ktorú dokážeme potom porovnávať aj s ostatnými orgánmi napríklad štátnej správy. Isteže, mohol by som hovoriť veľmi dlho, ale chcem poznamenať, že správu máte, dámy poslankyne a páni poslanci, v rukách, je relatívne podrobná a, samozrejme, možno aj tým, že na Najvyššom kontrolnom úrade sa uskutočňujú aj výjazdové zasadnutia výborov Národnej rady, tie informácie, ktoré potrebujete, máme, samozrejme, k dispozícii a sme ich ochotní a schopní kedykoľvek poskytnúť. Ďakujem pekne za pozornosť.